cid:image003.png@01DB560C.DBCEEFD0

***ข่าวประชาสัมพันธ์***

**เอสซีจี เตรียมเสนอขายหุ้นกู้เรทติ้ง “A” แก่ประชาชนทั่วไป   
อายุหุ้นกู้ 4 ปี ดอกเบี้ยคงที่ 3.20% ต่อปี เริ่มจองซื้อ 3 มี.ค. 68 ผ่าน 5 ธนาคารชั้นนำ**

**เอสซีจี เตรียมเสนอขายหุ้นกู้ชุดใหม่ ครั้งที่ 1/2568 ของบริษัทปูนซิเมนต์ไทย จำกัด (มหาชน) ครบกำหนดไถ่ถอนปี พ.ศ. 2572 “SCC294A” ให้แก่ผู้ลงทุนประชาชนทั่วไป อายุหุ้นกู้ 4 ปี อัตราดอกเบี้ยคงที่ 3.20% ต่อปี จ่ายดอกเบี้ยทุก 3 เดือน ชูอันดับความน่าเชื่อถือหุ้นกู้ระดับ A(tha) จากฟิทช์ เรทติ้งส์ (ประเทศไทย) สะท้อนฐานะทางการเงินของเอสซีจีที่มั่นคง แข็งแกร่ง และมุ่งมั่นดำเนินธุรกิจเพื่อการเติบโตอย่างยั่งยืน โดยเริ่มเปิดให้จองซื้อตั้งแต่วันที่ 3 มี.ค. 2568\* ผ่านธนาคารชั้นนำ 5 แห่ง**

**นางจันทนิดา สาริกะภูติ ประธานเจ้าหน้าที่สายการเงิน เอสซีจี กล่าวว่า “การเสนอขายหุ้นกู้ครั้งนี้ มีวัตถุประสงค์เพื่อนำเงินไปชำระคืนหุ้นกู้ที่ครบกำหนดไถ่ถอน พร้อมเดินหน้าสร้างความแข็งแกร่งให้ธุรกิจอย่างต่อเนื่อง ซึ่งในปี 2567 ที่ผ่านมา เอสซีจี มี**สถานะทางการเงินที่มั่นคงและแข็งแกร่ง **จากกระแสเงินสดจากการดำเนินงาน (EBITDA) 53,946 ล้านบาท** ซึ่งอยู่ในระดับเดียวกับปี 2566 จากมาตรการเสริมความเข้มแข็งให้ธุรกิจต่าง ๆ ทั้งการบริหารจัดการเงินทุนหมุนเวียน การปรับโครงสร้างการดำเนินงานและธุรกิจ และหยุดธุรกิจที่ไม่ทำกำไร เพื่อเพิ่มประสิทธิภาพการทำงาน และการควบคุมเงินลงทุน (CAPEX) เน้นเฉพาะโครงการที่มีผลตอบแทนสูงและเร็ว ส่งผลให้หนี้สินสุทธิลดลง16,777 ล้านบาทจากไตรมาส 3 อัตราหนี้สินสุทธิต่อส่วนของผู้ถือหุ้นเท่ากับ 0.7 เท่า และมีเงินสดคงเหลือ ณ สิ้นปี 53,331 ล้านบาท อีกทั้งในปี 2568 ยังมีโอกาสในการเติบโตจากเศรษฐกิจภูมิภาคฟื้นตัว การปรับตัวอย่างต่อเนื่องของทุกกลุ่มธุรกิจ ทั้งซีเมนต์และผลิตภัณฑ์ก่อสร้าง เคมิคอลส์ และแพคเกจจิ้ง ด้วยการผลักดันนวัตกรรมมูลค่าเพิ่มสูง ตลอดจนการขยายสู่ตลาดใหม่ ๆ ที่มีศักยภาพ จึงหวังเป็นอย่างยิ่งว่าหุ้นกู้เอสซีจีครั้งนี้ จะได้รับการตอบรับอย่างดีจากผู้ลงทุนเช่นเดียวกับที่ได้รับเสมอมา”

**ทั้งนี้ บริษัทปูนซิเมนต์ไทย จำกัด (มหาชน) ได้รับอนุมัติการยื่นแบบแสดงรายการข้อมูลการเสนอขายตราสารหนี้และร่างหนังสือชี้ชวน จากสำนักงานคณะกรรมการกำกับหลักทรัพย์และตลาดหลักทรัพย์ เพื่อเสนอขายหุ้นกู้ชุดใหม่ ชนิดระบุชื่อผู้ถือ ไม่ด้อยสิทธิ ไม่มีประกัน และมีผู้แทนผู้ถือหุ้นกู้ มูลค่าเสนอขายไม่เกิน 15,000 ล้านบาท อายุหุ้นกู้ 4 ปี โดยหุ้นกู้ดังกล่าวได้รับการจัดอันดับความน่าเชื่อถืออยู่ที่ A(tha) จากบริษัท** ฟิทช์ เรทติ้งส์ (ประเทศไทย) **จำกัด เมื่อวันที่ 20 มกราคม 2568 สะท้อนฐานะการเงินของ SCG ที่แข็งแกร่งและความสามารถในการบริหารจัดการอย่างมีประสิทธิภาพ**

**หุ้นกู้ชุดใหม่ “SCC294A” นี้ จะเปิดจองซื้อ\* 1) วันที่ 3 - 7 มีนาคม 2568 สำหรับผู้ถือหุ้นกู้ “SCC254A” ที่ครบกำหนดไถ่ถอนวันที่ 1 เมษายน 2568 2) วันที่ 25 - 27 มีนาคม 2568 สำหรับผู้ถือหุ้นกู้ปัจจุบันของบริษัทปูนซิเมนต์ไทย จำกัด (มหาชน) (ทุกชุด) และ/หรือหุ้นกู้บริษัทเอสซีจี แพคเกจจิ้ง จำกัด (มหาชน) (ทุกชุด) และ/หรือหุ้นกู้บริษัทเอสซีจี เคมิคอลส์ จำกัด (มหาชน) (ทุกชุด) และ 3) วันที่ 28 - 31 มีนาคม 2568 สำหรับผู้ลงทุนประชาชนทั่วไป ผ่านธนาคารกรุงไทย ธนาคารกรุงเทพ ธนาคารกรุงศรีอยุธยา ธนาคารกสิกรไทย และธนาคารไทยพาณิชย์**

***ผู้สนใจสามารถติดต่อสอบถามรายละเอียดเพิ่มเติมจากธนาคารผู้จัดการการจัดจำหน่ายหุ้นกู้ได้ที่ ธนาคารกรุงไทย โทร. 02-111-1111 / ธนาคารกรุงเทพ โทร. 02-626-3646, 02-626-3592, 02-230-2328 / ธนาคารกรุงศรีอยุธยา โทร. 02-296-3999, 1572 / ธนาคารกสิกรไทย โทร. 02-888-8888 กด 869 และธนาคารไทยพาณิชย์ โทร. 02-777-6784***

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*